b'\n_START_ARTICLE_\nDvergflamingo\n_START_SECTION_\nBeskrivelse\n_START_PARAGRAPH_\nDvergflamingoen er den minste av flamingoene. Den blir cirka 80\xe2\x80\x9390 cm og veier typisk omkring 1,5\xe2\x80\x932 kg. Vingespennet utgj\xc3\xb8r cirka 95\xe2\x80\x93100 cm. Hunnen er marginalt mindre enn hannen._NEWLINE_Fj\xc3\xa6rdrakten og lemmene er hovedsakelig rosa. Flygefj\xc3\xa6rene er sorte og vingene er rosa og har karminr\xc3\xb8de karotentegninger p\xc3\xa5 oversiden. Nebbet er langt og hovedsakelig sort med innslag av et karminr\xc3\xb8dt felt p\xc3\xa5 undernebbet. De sorte flygefj\xc3\xa6rene er godt synlige under flukt, men kommer ogs\xc3\xa5 i en viss grad til uttrykk n\xc3\xa5r fuglen har sammenfolda vinger.\n_START_SECTION_\nUtbredelse og habitat\n_START_PARAGRAPH_\nDvergflamingoen er mest tallrik og hekker prim\xc3\xa6rt i omr\xc3\xa5dene ved og rundt Natronsj\xc3\xb8en nord i Tanzania og Magadisj\xc3\xb8en i s\xc3\xb8r i Kenya, men den er vanlig i hele Riftdalen (\xc3\x98st-Afrika). Populasjoner finnes dessuten i Namibia/Botswana/S\xc3\xb8r-Afrika, i Mauritania/Senegal, og i Pakistan/India. Den p\xc3\xa5treffes sjelden i Europa, men da oftest i Spania. Om vinteren er det ogs\xc3\xa5 kjent arten trekker fra Mosambik til Madagaskar, en flytur p\xc3\xa5 cirka 1 000 km og 16 timer._NEWLINE_Arten foretrekker saltsj\xc3\xb8er og alkalisj\xc3\xb8er i innlandet og saline laguner langs kysten. Den tolererer h\xc3\xb8yere alkalitet enn rosenflamingoen (P. roseus) og s\xc3\xb8ker ofte ut slike biotoper, som gjerne har rike bestander med halofile mikroorganismer, lite eller ingen fisker, og liten menneskelig aktivitet.\n_START_SECTION_\nAtferd\n_START_PARAGRAPH_\nDvergflamingoen har et sv\xc3\xa6rt spesialisert kosthold og er filtereter. N\xc3\xa5r fuglen s\xc3\xb8ker etter mat p\xc3\xa5 grunnene er det gjerne med hele hodet (opp/ned) neddykket i vann, men ikke alltid. Av og til eter den med kun nebbet under vann. Den filtrerer ut mikroorganismer som lever p\xc3\xa5 bunnen og i bunnslammet, som den tidvis virvler opp i vannmassene med f\xc3\xb8ttene._NEWLINE_Dvergflamingoer eter nesten utelukkende mikroskopiske bl\xc3\xa5gr\xc3\xb8nnbakterier (Cyanobacteria) av typen Spirulina, Oscillatoria og Lyngbya, og kiselalger (Bacillariophyceae) av slekten Navicula. N\xc3\xa5r det er lite med bakterier og alger kan arten i en viss utstrekning ogs\xc3\xa5 ete sm\xc3\xa5 virvell\xc3\xb8se dyr._NEWLINE_Arten hekker eksklusivt p\xc3\xa5 store mudderflater, vanligvis langt fra land i store saline innsj\xc3\xb8er. Som alle flamingoer legger den som regel kun ett (unntaksvis to), kritthvitt egg.'